Kalle Lasn

Kalle Lasn (sündinud 24. märtsil 1942 Tallinnas) on eesti päritolu Kanada ajakirjanik, publitsist ja poliitiline aktivist, liikumise Occupy Wall Street (OWS) juhtivtegelane.Intervjuu Kalle Lasnaga Washington Postis, 12.10.2011.

Lasn sai laiemalt tuntuks kui üleilmastumise ja tarbimise kasvu kriitik. Ta on Kanada konsumerismivastase rühmituse ja samanimelise ajakirja Adbusters ('reklaamipurustajad') asutaja ning ingliskeelsete raamatute "Design Anarchy", "Meme Wars" ja Culture Jam" (1999) autor. Eesti keelde tõlgituna ilmus "Culture Jam" 2005. aastal ja kannab pealkirja "Kultuuritõkestus: Ameerika naeruvääristamine".

Lasna artiklite ja raamatute oluliseks mõtteks on tarbimisühiskonna kriitika ning soovitus: suurim võimalik heaolu vähima võimaliku tarbimise kaudu.Lasn, Kalle (2000) Culture Jam, New York: Quill

Lasn oli üks 2011. aasta Occupy Wall Street (OWS) meeleavalduste põhialgatajaid.Intervjuu Kalle Lasnaga Washington Postis, 12.10.2011. Esimeste New Yorgi südalinnas toimunud OWS-i meeleavalduste initsiaatorid olid Micah White ja Kalle Lasn (koos oma rühmitusega Adbusters). Lasn registreeris 9. juunil 2011 OccupyWallStreet.org veebiaadressi. Mõni päev hiljem saatis Adbusters oma tellijaile e-kirja, milles kuulutati, et "Ameerika vajab oma Tahriri". 13. juuli 2011 blogipostituses tehti ettepanek korraldada Wall Streetil rahumeelne "okupatsioon" (hõivamismeeleavaldus) protestimaks selle vastu, et suurfirmad demokraatiat liigselt mõjutavad, et globaalse majanduskriisi põhjustajad on jäänud seaduslikult karistamata, ja et varanduslik ebavõrdsus üha süveneb.Andrew Fleming. "Adbusters sparks Wall Street protest Vancouver-based activists behind street actions in the U.S". The Vancouver Courier. 27.09.2011.

Lasn elab Kanadas, Vancouveri linnas.

Teoseid 
Lasn, Kalle (2000) Culture Jam, New York: Quill

Lasn, Kalle (2005) Design Anarchy, Vancouver: Adbusters Media Foundation

Lasn, Kalle (2005) Kultuuritõkestus: Ameerika naeruvääristamine. (Tõlkinud Siim Vatalin.) Tallinn: Tänapäev 2005. ISBN 9985-62-341-X 

Lasn, Kalle (2012) Meme Wars: The Creative Destruction of Neoclassical Economics, New York: Seven Stories Press, ISBN 978-1609804732

Viited

Kategooria:Eesti ajakirjanikud
Kategooria:Eestlased Kanadas
Kategooria:Sündinud 1942